འ༽ ༈ «ཚེ་སྒྲུབ་ལྕགས་ཀྱི་རྒྱ་མདུད་ལས། བླ་བསླུ་ཁོལ་ཕྱུང་སྲོག་གི་ལྗོན་པ་བཞུགས་སོ། » བཅོམ་ལྡན་མགོན་པོ་ཚེ་ཡི་ལྷ་ལ་ཕྱག་འཚལ་ལོ།« དེ་ཡང་ཚེ་སྒྲུབ་ཆ་ལག་བླ་བསླུ་བྱ་བའི་རིམ་པ་ལ། སྔོན་འགྲོ་དངོས་གཞི་རྗེས་དང་གསུམ་མོ། དང་པོ་བཅའ་བཞི་བྱ་བའི་རིམ་པ་ནི། སྤྱིར་ཚེ་སྒྲུབ་སོགས་བདག་བསྐྱེད་གང་མོས་རང་རང་གཞུང་ལྟར་བཤམས་ལ། མདུན་དུ་གཞི་དཀར་སྟེང་འབྲུའི་གཡུང་དྲུང་བྲིས་པའི་ཁར་བླ་ཟངས་ནང་མར་གྱི་བླ་རྟ་བཅོས་པ་དང་། ཐུགས་དམ་བསྐུལ་བའི་ཆེད་མཁའ་འགྲོའི་འབུལ་གཏོར་དཀར་གཏོར་ལྔ། འབྲུ་སྣ་གསེར་སྐྱེམས་བཅས་བཤམ། མར་གཞི་ནག་པོའྀ་ཁར་བསྒྲུབ་བྱའི་བླ་གླུད་ནམ་མཁའ། མདའ། འཕང་། རྒྱང་བུ། ཆངས་བུ་ལྔ་བཅས་བཤམ། དང་པོ་ཚེ་སྒྲུབ་ཆེན་མོ་གཞུང་བསྲང་ལ་ཚོགས་མཆོད་དྲང་བའི་བར་བྱ། དེ་ནས་རང་ཉིད་ལྷའི་ང་རྒྱལ་གྱི་ངང་ནས་ཚེ་བདུད་དགུག་པ་ནི། »ཨོཾ་ཧྱ་གྷྲྀ་ཝ་ཧྲཱིཿཧཱུྃ་ཕཊ྄ཿ ན་མོ༔ སངས་རྒྱས་རྐང་གཉིས་གཙོ་སྟེ་བདེན་པའི་མཆོག༔ དམ་ཆོས་འདུས་པའི་གཙོ་སྟེ་བདེན་པའི་མཆོག༔ དགེ་འདུན་འདུས་པའི་གཙོ་སྟེ་བདེན་པའི་མཆོག༔ བདེན་པའི་མཆོག་སྟེ་དཀོན་མཆོག་གསུམ་གྱི་བཀའ༔ དཀོན་མཆོག་བཀའ་ལ་མི་ཉན་གང་ཡང་མེད༔ བདེན་པའི་ཚིག་གིས་མི་གྲོལ་གང་ཡང་མེད༔ ཡང་དག་དོན་ལ་མི་སེམས་གང་ཡང་མེད༔ སྣང་སྲིད་སེམས་སུ་མ་འདུས་གང་ཡང་མེད༔ སྲིད་གསུམ་ཐམས་ཅད་བདེན་པའི་བཀའ་ལ་ཉོན༔ སྣང་ཞིང་སྲིད་པའི་ལྷ་འདྲེ་རྣམས༔ ནད་བདག་འབྱུང་པོ་མ་མོའི་ཚོགས༔ ཐམས་ཅད་འདིར་འདུས་གཟུགས་ལ་ཐིམ༔ ཧཱུྃ༔ ཉོན་ཅིག་སྲིད་པའི་ལྷ་མ་སྲིན༔ ལོག་འདྲེན་ལན་ཆགས་འབྱུང་པོའི་ཚོགས༔ སྟེང་འོག་ཕྱོགས་བཞི་མཚམས་བརྒྱད་ཀྱི༔ ལྷ་སྲིན་སྡེ་བརྒྱད་དྲེགས་པའི་ཚོགས༔ ཡས་གླུད་ལེན་ཕྱིར་འདིར་འདུས་ཤིག༔ «སོགས་ལན་གསུམ་གྱི་དགུག །དེ་ནས་གླུད་གཏོར་བྲན་ཞིང་། » ཨོྃ་བཛྲ་ཨ་མྲྀ་ཏ«ས་བསང་། » ཨོྃ་སྭ་བྷཱ་ཝ«ས་སྦྱང་། » གླུད་གཏོར་མི་དམིགས་པའི་ངང་ལས་ཡས་གཟུགས་གླུད་ཀྱི་གཏོར་མ་གཟུགས་ཕུང་ཁམས་དང་སྐྱེ་མཆེད་དབང་པོ་ཡོངས་སུ་རྫོགས་ཤིང་༔ ལྟ་བས་ཆོག་མི་ཤེས་པའི་རང་བཞིན་དབང་པོ་གསལ་ཞིང་༔ ཡིད་དུ་འོང་བའི་འདོད་ཡོན་ཕུན་སུམ་ཚོགས་པའི་བཟའ་བཏུང་འདོད་རྒུའི་རྒྱ་མཚོས་ཁེངས་ཤིང་༔ ཟག་མེད་བདུད་རྩིའི་རང་བཞིན་བསམ་གྱིས་མི་ཁྱབ་པའི་ཀུན་བཟང་མཆོད་པའི་སྤྲིན་དུ་བླ་མེད་གྱུར༔ ཨོྃ་ཨཱ་ཀཱ་རོ«སོགས་དང་། »ན་མཿསརྦ་ཏ་ཐཱ་ག་ཏ«སོགས་ལན་གསུམ་གྱིས་སྤེལ། » ཧཱུྃ༔ དཀོན་མཆོག་བཀའ་ཡི་བདེན་མཐུ་དང་༔ སྔགས་དང་ཕྱག་རྒྱའི་ཏིང་འཛིན་གྱིས༔ བྱིན་གྱིས་བརླབས་པའི་ཡས་གླུད་འདི༔ སྦྱིན་བདག་བླ་དང་སྲོག་གི་གླུད༔ ཕུང་པོ་ཁམས་དང་སྐྱེ་མཆེད་དང་༔ དབང་པོ་རྒྱན་ཆས་ཕུན་སུམ་ཚོགས༔ མི་བས་རིན་ཐང་འདི་ཆེའོ༔ ཡས་སྟགས་འདོད་རྒུའི་རྒྱ་མཚོ་འདི༔ ཟག་མེད་བདུད་རྩིའི་རང་བཞིན་ཡིན༔ མི་བས་གླུད་བཟང་ཡ་མཚན་ཆེ༔ ཞེ་སྡང་ལྷ་བུ་བདུད་རྣམས་དང་༔ ཤར་ཕྱོགས་དྲི་ཟའི་ཚོགས་ལ་འབུལ༔ ང་རྒྱལ་གཤིན་རྗེའི་བདུད་རྣམས་དང་༔ ལྷོ་ཕྱོགས་གཤིན་རྗེའི་ཚོགས་ལ་འབུལ༔ ཉོན་མོངས་ཕུང་པོའི་བདུད་རྣམས་དང་༔ ནུབ་ཕྱོགས་ཀླུ་བདུད་ཚོགས་ལ་འབུལ༔ ཕྲག་དོག་འཆི་བདག་བདུད་རྣམས་དང་༔ བྱང་ཕྱོགས་གནོད་སྦྱིན་ཚོགས་ལ་འབུལ༔ ཚངས་པ་དགའ་བོ་ཁྱབ་འཇུག་དང་༔ སྟེང་འོག་ལྷ་ཀླུ་རྣམས་ལ་འབུལ༔ སྦྱིན་བདག་«ཆཻགའི་»བླ་བསླུའོ༔ ཤར་ཕྱོགས་དྲི་ཟའི་ལག་ནས་བླ་བསླུའོ༔ ལྷོ་ཕྱོགས་གཤིན་རྗེའི་ལག་ནས་བླ་བསླུའོ༔ ནུབ་ཕྱོགས་ཀླུ་བདུད་ལག་ནས་བླ་བསླུའོ༔ བྱང་ཕྱོགས་གནོད་སྦྱིན་ལག་ནས་བླ་བསླུའོ༔ སྟེང་ཕྱོགས་ཚངས་པའི་ལག་ནས་བླ་བསླུའོ༔ འོག་ཕྱོགས་ཀླུ་བདུད་ལག་ནས་བླ་བསླུའོ༔ ཕྱོགས་མཚམས་སྡེ་བརྒྱད་ལག་ནས་བླ་བསླུའོ༔ རྒྱལ་བསེན་དམ་སྲིའི་ལག་ནས་བླ་བསླུའོ༔ གནོད་བྱེད་བགེགས་ཀྱི་ལག་ནས་བླ་བསླུའོ༔ ཡུལ་འདྲེ་འབྱུང་པོའི་ལག་ནས་བླ་བསླུའོ༔ གྲེ་བོ་གསོན་འདྲེའི་ལག་ནས་བླ་བསླུའོ༔ བྱད་རྦོད་གཏད་ཁྲམ་ལག་ནས་བླ་བསླུའོ༔ གོད་འདྲེ་བསེ་རག་ལག་ནས་བླ་བསླུའོ༔ རྒྱུ་སྦྱོར་སྦྱིན་པའི་བདག་པོ་ཡི༔ བླ་ཚེ་མ་རྐུ་མ་འཕྲོག་ཅིག༔ བརྐུས་པ་ཡོད་ན་ཤུལ་དུ་ཚུད༔ འཕྲོག་པ་ཡོད་ན་མལ་དུ་ཕོབ༔ ཚེ་དཔལ་བསོད་ནམས་རྒྱས་པར་སྤེལ༔ རིག་འཛིན་རྒྱལ་བའི་བཀའ་མ་བཅག༔ སྔགས་འཆང་བདག་གི་དམ་མ་འདའ༔ མཆོད་སྦྱིན་གླུད་གཏོར་འདི་ཁྱེར་ལ༔ ཡས་སྟགས་གཟུགས་གླུད་ཆངས་བུ་དང་༔ ཤ་ཁྲག་གཏོར་མ་འདི་ལོངས་ལ༔ བདག་ཅག་ཡོན་མཆོད་མི་ནོར་ལ༔ འཁོན་སེམས་གདུག་པ་ཞི་བ་དང་༔ བྱང་ཆུབ་སེམས་དང་ལྡན་པར་མཛོད༔ «འདིས་མན་གྲངས་བསག» །ཧཱུྃ༔ སྟེང་འོག་ཕྱོགས་བཞི་མཚམས་བརྒྱད་ན༔ གནས་པའི་ལྷ་སྲིན་འབྱུང་པོ་དང་༔ ཟ་འདྲེ་ཤི་གཤེད་ལོག་འདྲེན་བདུད༔ སྦྱིན་བདག་ཚེ་དང་སྲོག་གི་གླུད༔ ཡས་གླུད་མཆོད་སྦྱིན་འདི་ལོངས་ལ༔ སྡང་སེམས་ཞགས་པས་བཅིངས་པ་ཁྲོལ༔ བདག་ཏུ་འཛིན་པ་ཅི་ལ་བྱེད༔ འདོད་ཆགས་དབང་གིས་གཟུང་བ་ཁྲོལ༔ གཏི་མུག་དབང་གིས་མནན་པ་ཁྱོགས༔ ང་རྒྱལ་དབང་གིས་བསྡམས་པ་ཀློད༔ ཞེ་སྡང་དབང་གིས་གཟིར་བ་སོལ༔ ཆོས་ཉིད་དོན་དང་བདེན་པ་ལ༔ རྒྱུ་འབྲས་བསླུ་བ་ཡོད་མ་ཡིན༔ སྐྱེ་འགྲོ་སེམས་ཅན་ཐམས་ཅད་ལ༔ ང་བདག་གཉིས་སུ་མ་འཛིན་ཅིག༔ ཐམས་ཅད་རང་དང་གཉིས་སུ་མེད༔ འགྲོ་དྲུག་སྙིང་རྗེའི་ཡུལ་གྱུར་ནས༔ སྡང་སེམས་སྦྱོར་བ་ཆེ་ལ་རྩུབ༔ བདེ་སྡུག་རང་བཞིན་ཐ་དད་མེད༔ དེ་བས་སྦྱིན་པའི་བདག་པོ་ཡི༔ ཤ་ཁྲག་སྲོག་དབུགས་མ་འཕྲོག་ཅིག༔ བླ་ཚེ་བརྐུས་པ་ཤུལ་དུ་ཚུད༔ རང་གི་ལུས་ལ་དཔེ་ལོངས་ལ༔ གཞན་ལ་གནོད་པ་མ་བྱེད་ཅིག༔ «ཞེས་ཅི་རིགས་བསགས་ཤིང་གྲངས་རྫོགས་པའི་མཐར་གོང་དང་སྦྲེལ་ལ། » གལ་ཏེ་བཀའ་ལས་འགལ་གྱུར་ན༔ དུས་གསུམ་སངས་རྒྱས་བདེན་མཐུས་ཀྱི༔ བཀའ་ཡི་ཆད་པ་དྲག་པོ་ཡིས༔ ཁྱེད་རྣམས་ལུས་སྲོག་རྡུལ་དུ་བརླག༔ དེ་བས་ལོག་འདྲེན་འབྱུང་པོའི་ཚོགས༔ མཆོག་གསུམ་བདེན་པའི་བཀའ་མ་བཅག༔ རྩ་བ་གསུམ་གྱི་དམ་མ་བཀྲལ༔ བསླུ་མེད་རྒྱུ་འབྲས་ཁྱད་མ་གསོད༔ སྔགས་འཆང་ཡིད་བསུན་མ་བྱེད་ཅིག༔ མཆོག་སྦྱིན་གླུད་གཏོར་ཆུད་མ་གཟོན༔ རྣལ་འབྱོར་བདག་གི་བསྲུང་བྱ་ལ༔ གནོད་འཚེ་གདུག་རྩུབ་མ་གཏོང་ཞིག༔ ནད་རིམས་དལ་ཡམས་མ་འབེབ་ཅིག༔ མཆོད་སྦྱིན་ཡས་གླུད་འདི་ལོངས་ལ༔ ན་བ་སོལ་ལ་འཆི་བ་སློངས༔ རྐྱེན་ངན་བར་ཆད་ཞི་བར་མཛོད༔ ནད་ཡམས་དལ་ཁ་དགྲ་ལ་སྒྱུར༔ སངས་རྒྱས་བསྟན་པའི་དགྲ་བོ་འདི༔ ཁྱོད་ཀྱི་ཟས་སྐལ་དེ་ཡིན་ནོ༔ ཟ་ཁ་འཐུང་ཁ་དེ་རུ་སྤོས༔ ལྷ་འདྲེའི་བསམ་པ་ངན་པ་ཡང་༔ དགྲ་དང་བགེགས་ཀྱི་སྟེང་དུ་ཕོབ༔ བྱད་མ་རང་གཤེད་རང་ལ་ཟློག༔ «དེ་ནས་ངར་གླུད་ཁ་ཕྱིར་བསྒྱུར་ལ་མར་མེ་སྦར། བྲ་སྲན་རམ་སྒོག་རྫོངས་འདེབས་སྣ་ཚོགས་བཏབ། » ཧཱུྃ༔ གཤིན་རྗེའི་རྒྱལ་པོ་བགེགས་ཀྱི་ཚོགས༔ ལན་ཆགས་སྡེ་བརྒྱད་བདག་པོ་རྣམས༔ གཤིན་རྗེའི་འཁོར་བཅས་གང་ཡིན་པ༔ བགེགས་གཏོར་ཆངས་བུ་འདོད་ཡོན་ཁྱེར༔ ཚེ་དང་སྲོག་ལ་མ་གནོད་པར༔ བསོད་ནམས་དཔལ་འཕྲོག་མ་བྱེད་ཅིག༔ ན་འདྲེ་ཤི་རྐྱེན་བྱེད་པའི་བདུད༔ འཆི་བདག་སྲོག་བདག་བསྒྱུར་དུ་གསོལ༔ ཡས་སྟགས་སྣ་ཚོགས་རྫོངས་སུ་འདེབས༔ བླ་དང་སྲོག་ལ་མ་གནོད་ཅིག༔ གང་བ་སྟོང་པ་བྱེད་པའི་འདྲེ༔ ཀ་ཆ་ཆག་གྲུམ་རྫོངས་སུ་འདེབས༔ འགོང་པོ་བསེ་རག་མ་གནས་ཤིག༔ སྡེ་བརྒྱད་གཤིན་རྗེའི་ཕྱོགས་སུ་འཕང་༔ སྦྱིན་བདག་འདི་ལ་མ་ཆགས་པར༔ གནོད་པ་བྱེད་པ་ཁྱེད་ཅག་ཀུན༔ རང་རང་གནས་སུ་ད་སོང་ཞིག༔ གལ་ཏེ་མི་འགྲོ་འདུག་གྱུར་ན༔ ཁྲོ་བོའི་རྒྱལ་པོ་རྟ་མགྲིན་རྒྱལ༔ ཐུགས་ཁྲོས་རྡོ་རྗེ་འབར་བ་ཡིས༔ མགོ་ལུས་དུམ་བུ་བརྒྱ་རུ་འགས༔ འདི་རུ་མ་འདུག་ཕྱིར་དེངས་ཤིག༔ ཨོྃ་བཛྲ་ཨཱ་ཡུ་གརྦྷ་ཧྱ་གྷྲྀ་ཝ་ཧྲྀ་ད་ཡ་ཧཱུྃ་ཕཊ྄ཿ གནོད་བྱེད་ཚེ་བདུད་གཤེད་འཁྱམས་ཐམས་ཅད་ཨུ་ཙ་ཏ་ཡ་ཕཊ྄ཿ ཨོྃ་སུམྦྷ་ནི་སུམྦྷ་ནི་ཧཱུྃ༔ གྷྲྀཧྞ་གྷྲྀཧྞ་ཧཱུྃ༔ གྷྲྀཧྞ་པ་ཡ་གྷྲྀཧྞ་པ་ཡ་ཧཱུྃ༔ ཨ་ན་ཡ་ཧོ་བྷ་ག་ཝཱན་བཛྲ་བིདྱཱ་རཱ་ཛ་ཡ་ཧཱུྃ་ཕཊ྄ཿ «ཅེས་ཐུན་གྱིས་བརྡེག །ཡུངས་དཀར་གྱིས་བྲབ་ནས། ལམ་སུམ་མདོའམ་ཆུ་བོའི་གཞུང་དུ་བསྐྱལ། སྲུང་འཁོར་བསྒོམ། དེ་ནས་སྦྱིན་བདག་གདན་དཀར་རམ་གཡུང་དྲུང་བྲིས་པའི་སྟེང་དུ་བཞག །དེ་ནས་ཐུགས་དམ་བསྐུལ་བ་ནི། དཀར་གཏོར་ལྔ་དང་གསེར་སྐྱེམས་བཅས་བཏེགས། རྔ་རོལ་ལྡིར་ཞིང་དབྱངས་དང་བཅས་པས་འབོད། » ཧཱུྃ་ཧྲཱིཿ དབུས་ཕྱོགས་སངས་རྒྱས་རིགས་ཀྱི་ཌཱཀྐི་འབུམ༔ ཆོས་དབྱིངས་ཡེ་ཤེས་མཐིང་གསལ་ཚེ་དཔག་མེད༔ ཤར་ཕྱོགས་རྡོ་རྗེ་རིགས་ཀྱི་མཁའ་འགྲོ་འབུམ༔ མེ་ལོང་ཡེ་ཤེས་དཀར་གསལ་ལྕགས་ཀྱུ་མ༔ ལྷོ་ཕྱོགས་རིན་ཆེན་རིགས་ཀྱི་ཌཱཀྐི་འབུམ༔ མཉམ་ཉིད་རིན་ཆེན་སེར་གསལ་ཞགས་པ་མ༔ ནུབ་ཕྱོགས་པདྨ་རིགས་ཀྱི་མཁའ་འགྲོ་འབུམ༔ སོར་རྟོག་ཡེ་ཤེས་དམར་གསལ་ལྕགས་སྒྲོག་མ༔ བྱང་ཕྱོགས་ཀརྨ་རིགས་ཀྱི་ཌཱཀྐི་འབུམ༔ བྱ་གྲུབ་ཡེ་ཤེས་ལྗང་གསལ་དྲིལ་བུ་མ༔ ཐུགས་དམ་མ་གཡེལ་དབྱིངས་ནས་སྐུ་བསྐྱོད་ལ༔ རྣལ་འབྱོར་བདག་གི་མགོན་སྐྱབས་དཔུང་ལ་བྱོན༔ ཐུགས་ཀྱི་སྤྲུལ་པ་དཀར་སེར་དམར་ལྗང་མཐིང༔ རེ་རེ་ལའང་མཁའ་འགྲོ་ཉི་ཁྲི་འབུམ༔ བདུད་རྩི་གསེར་སྐྱེམས་མཆོད་གཏོར་འདི་བཞེས་ལ༔ མ་གཡེལ་ཕྲིན་ལས་མྱུར་མགྱོགས་དུས་ལ་བབ༔ སྤྲུལ་པའི་ཕོ་ཉ་ཕྱོགས་མཚམས་ཁྱབ་པར་བསྐུལ༔ ཕྱོགས་བཞི་མཚམས་བརྒྱད་སྟེང་འོག་ཐམས་ཅད་ལ༔ སྟེང་ཕྱོགས་ཚངས་པའི་ལག་ནས་བླ་ཁུག་ཅིག༔ འོག་ཕྱོགས་དགའ་བོའི་ལག་ནས་བླ་བསླུའོ༔ ཤར་ཕྱོགས་དྲི་ཟའི་ལག་ནས་བླ་ཁུག་ཅིག༔ ལྷོ་ཕྱོགས་གཤིན་རྗེའི་ལག་ནས་བླ་ཁུག་ཅིག༔ ནུབ་ཕྱོགས་ཀླུ་བདུད་ལག་ནས་བླ་ཁུག་ཅིག༔ བྱང་ཕྱོགས་གནོད་སྦྱིན་ལག་ནས་བླ་བསླུའོ༔ བསྒྲུབ་བྱའི་བླ་རྟེན་གཟུགས་ལ་དབྱེར་མེད་བསྟིམ༔ ཨོྃ་བུདྡྷ་བཛྲ་རརྣ་པདྨ་ཀརྨ་ཌཱཀྐི་ནཱི་ས་མ་ཡ་ཨཱ་ནྲྀ་ཛཿཧཱུྃ་བཾ་ཧོཿ «དེ་ནས་བླ་རྟ་བླ་མཚོར་བཞག་པ་མཆོད་གཡོག་པས་མདའ་དར་ཡུ་བས་བསྐོར། དེ་ནས་ཕྱི་ལོག་ཏུ་སོང་ལ་མདའ་དར་གཡབ་ཅིང་བླ་འབོད་བྱ། གསེར་སྐྱེམས་འཐོར་ནས་འདི་སྐད་དོ། » ཧཱུྃ་བྷྱོཿ མི་མངོན་ནམ་མཁའི་ཀློང་ཡངས་ནས༔ མ་ཡུམ་ཆེན་ཐུགས་ལས་སྤྲུལ་པའི་སྲས༔ ཚེ་བདག་རྡོ་རྗེ་རྣམ་འབྱོར་མ༔ ཚེ་འཛིན་དཔའ་བོ་དཔའ་མོས་བསྐོར༔ ཡང་སྤྲུལ་རིགས་བཞི་ཕོ་ཉར་འགྱེད༔ དབུ་སྐྲ་ཐོར་ཚུགས་ཤིགས་སེ་ཤིག༔ དར་གྱི་ཅོད་པན་པུ་རུ་རུ༔ རུས་པའི་རྒྱན་ཆ་ཁྲོ་ལོ་ལོ༔ གཡེར་ཁ་དྲིལ་བུ་སི་ལི་ལི༔ མྱུར་མགྱོགས་གར་སྟབས་ཁྱུགས་སེ་ཁྱུག༔ བྱིན་རླབས་འབྲུག་སྒྲ་འུ་རུ་རུ༔ ཐུགས་རྗེའི་གློག་དམར་ཚུབས་སེ་ཚུབ༔ ནུས་རྩལ་གཟི་བརྗིད་སྤུངས་སེ་སྤུང་༔ བླ་འགུགས་མཁའ་འགྲོ་བྱེ་བ་འབུམ༔ ཐུགས་དམ་བཞེངས་བསྐུལ་དུས་ལ་བབ༔ ཕུད་རྒོད་གསེར་སྐྱེམས་འདི་བཞེས་ལ༔ དེང་འདིར་རྒྱུ་སྦྱོར་སྦྱིན་བདག་གི༔ བླ་ཚེ་བདུད་ཀྱིས་འཕྲོག་པ་རྣམས༔ ད་ལྟ་ཉིད་དུ་ཁུག་ལ་ཤོག༔ ལྷ་སྲིན་འབྱུང་པོའི་རིགས་རྣམས་ཀྱིས༔ བླ་འདི་སྦའམ་བརྐུས་པ་རྣམས༔ ཕྱོགས་བཅུར་ཁྱབ་པའི་ཕོ་ཉ་ཡིས༔ གབ་ཁུང་ཕུད་དེ་ཁུག་ལ་ཤོག༔ རྒྱལ་བསེན་སྨན་མོ་འདྲེ་རྒོད་ཀྱིས༔ བར་དུ་གཅོད་ཅིང་གནོད་སྲིད་ན༔ རྩལ་ཆེན་དྲག་པོས་ཆད་པ་ཕོབ༔ ལས་ཀྱི་མཁའ་འགྲོ་བྱེ་བ་འབུམ༔ མི་བླ་བདུད་ལ་མ་བསྐུར་འཚལ༔ བླ་རྟེན་སྲོག་མཁར་འདི་ལ་ཁུག༔ དོན་མེད་བླ་འཁྱམས་མ་འདེད་པར༔ དམོད་པའི་བླ་འདི་ཁུག་ལ་ཤོག༔ མིང་དང་གཟུགས་ཕུང་འདི་ལ་ཁུག༔ གནས་དང་མལ་ས་འདི་ལ་ཁུག༔ སྲོག་དང་རྟེན་ཕུར་འདི་ལ་ཁུག༔ ཚེ་ཡི་དར་ཐག་རྒྱུད་ནས་ཁུག༔ སྲོག་གི་མདའ་མོའི་རྒྱུད་ནས་ཁུག༔ བླ་ཡི་རྡོ་རྗེའི་རྒྱུད་ནས་ཁུག༔ མིང་གི་མཚན་བྱང་རྒྱུད་ནས་ཁུག༔ མ་སྲིང་མཁའ་འགྲོ་མཐུ་མ་ཆུང་༔ རྦད་པའི་ཕོ་ཉ་རྩལ་མ་ཞན༔ མངགས་པའི་ར་མདའ་བང་མ་བུལ༔ འཁྱམས་པའི་བླ་འདི་ཁུག་ལ་ཤོག༔ སྟེང་འོག་ཕྱོགས་བཅུའི་བདུད་གཞོམ་པའི༔ མེ་དཔུང་ཚྭ་ཚྭས་ཁོངས་ལ་ཤོག༔ དུས་ལ་བབ་བོ་ས་མ་ཡ༔ །བཅོལ་བའི་ཕྲིན་ལས་འགྲུབ་པར་མཛོད། ཨོཾ་བཛྲ་མུཾ་ཝཱ་ར་ཧཱི་ཌཱཀྐི་ནཱི་ཧ་རི་ནི་ས་ཛཿ ཨཱ་ཡུརྫྙཱ་ན་ཎི་བཛྲ་ཨཾ་ཀུ་ཤ་ཡ་ཛ་ཛཿ ཛཿཧཱུྃ་བཾ་ཧོཿ «མདའ་དར་གཡབ། བླ་མཚོ་བསྐོར་ཞིང་རྟེན་འབྲེལ་བརྟགས་ལ་ལེགས་རྟགས་བྱུང་ན་ཚར་རེའི་ཆོག །ངན་ན་ལན་གསུམ་གྱི་བར་བསྐྱར། བླ་རྟེན་གཡུ་སོགས་བཏག་ཅིང་། སྐབས་འདིར་ཚེ་དབང་རྒྱས་བསྡུས་ལོང་ཁོམ་དང་བསྟུན་པར་བསྐུར། རྗེས་ཀྱི་བྱ་བ་རྣམས་གཞུང་ལྟར་མཐར་དབྱུང་ངོ་། དེ་ལྟར་ཚེ་སྒྲུབ་ལྕགས་ཀྱི་རྒྱ་མདུད་ཀྱི་ཆ་ལག་བླ་བསླུ་སྲོག་གི་ལྗོན་པ་འདིའང་བླ་བསླུ་བླ་མདོས་སྦྲགས་མ་ལས། གཏེར་ཚིག་སོར་བཞག་གི་འགྲེས་རྐང་རྣམས་བསྡུས་ཤིང་ཤྭ་རྡེལ་འགྱེད་བརྟགས་སོགས་ཕྲིས་ནས། གོ་རིམ་འཇུག་བདེ་འདི་བཞིན་སྤྲོས་པ་དབེན་པའི་སྐབས་ཉེར་མཁོར་དམིགས་ཏེ། གཡུ་ལོ་བཀོད་བཙུན་དགོན་དུ་ཤིང་སྤྲེལ་ཟླ་བ་༡༢་པའི་ཚེས་༣༠ཉིན་ངག་དབང་ཀླུ་སྒྲུབ་དཔལ་བཟང་པོས་སྦྱར་བའོ།། །། »